
Ohje poistumisharjoituksen järjestämiseksi
Poistumisharjoituksen tarkoituksena on lisätä henkilöstön valmiutta suorittaa turvallinen poistuminen esimerkiksi palohälytystilanteessa. Poistumisharjoitus kannattaa ottaa osaksi organisaation säännöllistä harjoittelua ja poistumisharjoituksen voi toistaa vuosittain. Poistumisharjoituksen toteuttamista kannattaa kuitenkin suunnitella. Tutustu erilaisiin tapoihin toteuttaa harjoitus ja valitse organisaation lähtötason mukainen toteutustapa:
Taso 1: Ensimmäinen poistumisharjoitus
Taso 2: Jatkoharjoitus
Taso 3: Shokkiharjoitus
Taso 4: Edistyksellinen harjoitus
Tutustu myös osioon ’’Huomioitavaa jokaiseen harjoitukseen’’ sekä poistumisharjoituksen suunnitelmaan. Huomioi, että poistumisharjoituksen sisältö ja suunnittelu on jokaisessa kohteessa hieman erilaista. Suunnitteluun vaikuttaa muun muassa henkilömäärät, kiinteistön käyttäjät, toiminnan luonne ja kiinteistön turvatekniikka.

TASO 1: Ensimmäinen poistumisharjoitus
Ensimmäinen poistumisharjoitus kannattaa järjestää henkilöstön kanssa yhdessä. Jos viimeisimmästä harjoituksesta on jo vuosia aikaa, harjoittelu kannattaa aloittaa alusta. Yllätyksellinen harjoitus ei välttämättä toimi opettavaisena kokemuksena, jos harjoittelulle ei ole luotu valmiuksia. Ensimmäisen poistumisharjoituksen tavoitteena on, että ihmiset poistuvat turvallisesti ja kaikki löytävät kokoontumispaikalle.
· Poistumisharjoituksen tarkka ajankohta ilmoitetaan kaikille rakennuksen käyttäjille etukäteen. 
· Henkilöstö perehdytetään poistumisen suorittamiseen ennakkoon. Perehdytys voidaan käydä läpi esimerkiksi pelastussuunnitelmaan tutustumalla tai turvallisuuskävelyn yhteydessä. Perehdytyksen tarkoituksena on, että henkilöstö tuntee tilojen poistumisjärjestelyt ja teorian turvallisesta poistumisesta.
· Ennen ensimmäistä harjoitusta henkilöstön tulee tietää omat roolinsa poistumistilanteessa.
· Johdetaanko poistumista jonkun toimesta, jos niin miten?
· Jos kiinteistössä on automaattinen paloilmoitin kenen vastuulla on paikantaa hälytyksen antanut ilmaisin?
· Kuka varmistaa, että tilat ovat tyhjät ja miten?
· Kuka johtaa toimintaa kokoontumispaikalla ja miten?
· Kuka opastaa pelastusyksikön paikalle?
· Poistumisharjoituksessa voidaan käyttää palonilmaisujärjestelmän aiheuttamaa hälytysääntä tai kuulutusta. 

TASO 2: Jatkoharjoitus
Jatkoharjoitus järjestetään, kun henkilöstö on jo aiemmin harjoitellut poistumista tai perehtynyt kiinteistön poistumisjärjestelyihin rauhallisessa tilanteessa. Jatkoharjoituksen suunnitteluun osallistuu organisaatiosta vähemmän ihmisiä. 
· Harjoituksen tarkan ajankohdan tietää vain muutama ihminen. Henkilöstölle voidaan ilmoittaa esimerkiksi päivä tai viikko, jolla harjoitus pidetään. Harjoituksen tarkka ajankohta voi olla esimerkiksi vastuuhenkilöiden tiedossa. Vastuuhenkilöitä voivat olla organisaatiossa esimerkiksi kerrosvastaavat, yksikön vastaavat tai tiimivastaavat.
· Henkilöstön kanssa voidaan käydä ennakkoon läpi turvallisen poistumisen periaatteet sekä kokoontumispaikalla toiminta.
· Harjoituksessa voidaan käyttää tarkkailijoita. Tarkkailijoita asetetaan kiinteistöön poistumisreiteille ja heidän tehtävänään on arvioida poistumista tarkkailijalomakkeen mukaisesti.
· Poistumisharjoituksessa voidaan käyttää palonilmaisujärjestelmän aiheuttamaa hälytysääntä tai kuulutusta.

TASO 3: Shokkiharjoitus
Shokkiharjoitus, eli yllätyksenä järjestetty harjoitus järjestetään, kun henkilöstö on jo aiemmin päässyt harjoittelemaan poistumista rauhallisessa ympäristössä. Harjoituksen tarkoituksena on, että poistumistilanne noudattelee todellisuutta mahdollisimman paljon hälytyksen tullessa kaikille yllätyksenä.
· Harjoituksesta tietää vain muutama ihminen. Henkilöstölle on voitu ilmoittaa, että poistumisharjoitus aiotaan pitää esimerkiksi kuluvan kevään aikana, mutta tarkemmasta ajankohdasta henkilöstöllä ei ole tietoa.
· Harjoituksessa käytetään tarkkailijoita. Tarkkailijat asetetaan kiinteistöön poistumisreiteille ja heidän tehtävänään on arvioida poistumista tarkkailijalomakkeen mukaisesti.
· Poistumisharjoituksessa hälytys annetaan siten, miten se todellisuudessakin tulisi.

TASO 4: Edistyksellinen harjoitus
Harjoitusta voidaan vaikeuttaa, kun poistumista on harjoiteltu järjestelmällisesti. Harjoitus voidaan toteuttaa tutulla kaavalla, mutta todenmukaisuutta voidaan lisätä esimerkiksi seuraavilla elementeillä:
· Poistumisreitti tai reittejä suljetaan. Oviin merkitään esim. kirjallisesti, että ovesta ei voida poistua, sillä reitillä on savua.
· Harjoituksessa käytetään savukonetta, joka poistaa käytöstä poistumisreitin.
· Tiloihin sijoitetaan henkilö, joka ’’peloissaan’’ piiloutuu hälytyksen takia. 
· Tiloihin sijoitetaan henkilö, joka esittää loukkaantuneensa siten, ettei pysty itse poistumaan.
· Poistuminen suoritetaan ilman normaalivalaistusta. Tiloissa olevan turvavalaistuksen toimintaa voidaan testata ja arvioida samalla. 
· Avataan edeltävästi kiinteistössä ikkunoita ja seurataan, sulkeeko ikkunoita kukaan poistuessaan.
· Paloilmoitinjärjestelmä tai kuulutusjärjestelmä ei toimi, vaan hälytys joudutaan antamaan muulla tavoin.
· Harjoituksessa harjoitellaan myös alkusammutusta.
Harjoituksen vaikeuttamista tulee harkita aina tapauskohtaisesti. Henkilöstön valmius ja tilojen käyttäjien toimintakyky pitää huomioida, jos harjoitukseen lisätään vaikeutta. Lisätyn vaikeuden tarkoitus ei ole pelästyttää ihmisiä tai aiheuttaa loukkaantumisia, vaan lisätä harjoitukseen elementtejä, jotka voivat tulla vastaan oikeassa tulipalotilanteessa.





Huomioitavaa jokaiseen harjoitukseen
· Kaikkia harjoituksia on hyvä seurata myös sivusta. Harjoituksen seuraajiksi voidaan nimetä henkilöitä, jotka asetetaan tarkkailemaan poistumista. Harjoitusta voi arvioida esimerkiksi poistumisharjoituksen tarkkailulomakkeen avulla. 
· Jokaisen poistumisharjoituksen jälkeen pidetään purkutilaisuus, jossa käydään läpi harjoituksen kulku, onnistumiset ja kehitettävät alueet. Epäonnistumiset harjoituksessa auttavat kehittämään kohteen poistumisturvallisuutta ja henkilöstön osaamista.
· Vastuiden selkeä jako helpottaa järjestelmällistä poistumista. Vastuut vaihtelevat organisaatioissa ja vastuuta voidaan jakaa esimerkiksi yksiköittäin, kerroksittain, työryhmittäin jne. 
· Poistumisen voi halutessaan kellottaa, mutta aika ei välttämättä luo lisäarvoa harjoitukselle. Jos henkilöstö tietää harjoituksen ajankohdan voi poistuminen sujua hyvinkin nopeasti verrattuna yllätykselliseen tilanteeseen. Harjoituksen kellottaminen voi olla hyödyllisempää, kun poistumista on harjoiteltu säännöllisesti.
· Todellisessa tulipalotilanteessa poistuminen saatetaan joutua suorittamaan myös viereisen palo-osaston kautta. Tällöin poistumista ei välttämättä toteuteta samalla tavalla, kuin on harjoiteltu, eli suoraan ulos. Jos kiinteistö on jaettu palo-osastoihin ja poistumista on suunniteltu käyttäen viereisiä palo-osastoja, on tämä hyvä huomioida harjoituksessa tai tuoda esiin palautekeskustelun yhteydessä väärinkäsityksien välttämiseksi.

Varotoimenpiteet
· Jos kiinteistössä on automaattinen paloilmoitin, tulee varmistaa, että harjoituksesta ei synny erheellistä hälytystä. Automaattista paloilmoitinta voidaan käyttää harjoituksessa, mutta sen käyttäjäksi on kutsuttava paloilmoittimen hoitaja, jonka tulee ilmoittaa harjoituksesta hätäkeskukseen.
· Jos harjoituksessa käytetään savukonetta, täytyy mahdolliseen automaattiseen paloilmoittimeen tehdä tarvittavat irtikytkennät erheellisen paloilmoituksen ehkäisemiseksi. Tila täytyy myös tuulettaa savukoneen käytön jälkeen. Pyydä ohjeita pelastuslaitokselta.
· Jos harjoitus järjestetään yllätysharjoituksena osallistujille, on olemassa mahdollisuus, että osallistuja tekee ilmoituksen hätäkeskukseen. 

